
	Παρουσίαση του βιβλίου
Η Μαίρη και το Λευκό Μπιζέλι
της Δήμητρας Σωκράτους
στο Σπίτι της Κύπρου

Την Τρίτη 13 Δεκεμβρίου 2016 και ώρα 19:30 θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παρουσίαση του βιβλίου, Η Μαίρη και το Λευκό Μπιζέλι, της Δήμητρας Σωκράτους, που πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 

Πώς η δύναμη, το θαύμα και η αγάπη της καρδιάς της μικρής Μαίρης μπορούν να την οδηγήσουν στη βαθύτερη κατανόηση της ζωής και των προκλήσεών της; Ένα παραμυθένιο ταξίδι αναζήτησης της παιδικής αλήθειας για τον καρκίνο. Η Μαίρη κι ένα Λευκό Μπιζέλι μες στο κεφάλι της. Σκοπός της μικρής ηρωίδας να το βρει και να το γνωρίσει. Περιπλανώμενη ανάμεσα σε κόσμους πολύχρωμους κι ονειρομαγικούς συναντά πλάσματα που της προσφέρουν τις γνώσεις και το φως τους, βοηθώντας την να κατανοήσει καλύτερα τον ίδιο της τον εαυτό. Θα έρθει άραγε η στιγμή ν’ ανταμώσει με το Λευκό της Μπιζέλι; Και τότε, τι; Η Μαίρη, αποδεχόμενη την πρόκληση του Λευκού Μπιζελιού –σύμβολο για κάθε τι άγνωστο, δύσκολο και διαφορετικό– καταφέρνει να μυηθεί στη δικιά της ‘παιδική’ σοφία, ομορφιά κι αρμονία. Μια ιδιαίτερη ιστορία που επιχειρεί με αξιοσημείωτη προσοχή κι ευαισθησία να φέρει τους μικρούς αναγνώστες σ’ επαφή με τις ‘πραγματικότητες’ ενός παιδιού με καρκίνο και να τους ενδυναμώσει. Μια ιστορία δοσμένη μέσα από φαντασία, θετικότητα, συμβολισμούς και χιούμορ με τη ‘θεραπευτική’ συνοδεία των φωτεινών χρωμάτων της εικονογράφησης της εικαστικού δρος Στέλλας Καραγιώργη, η οποία περιλαμβάνει σύμβολα και φιγούρες από κυπριακά αρχαϊκά αγγεία. 

Χαιρετισμό θα απευθύνουν ο Γραμματέας Πανελλήνιας Ένωσης Λογοτεχνών, ποιητής κ. Ηλίας Παπακωνσταντίνου, ο Γενικός Γραμματέας Πανελλήνιας Εταιρείας Λόγου και Τέχνης, εικαστικός κ. Γιώργος Λένης, ο Αντιπρόεδρος Ελληνικής Εταιρείας Ιατρών Λογοτεχνών, Παιδοκαρδιολόγος Καθηγητής-Διευθυντής και Διευθυντής Σύνταξης του Ιατρολογοτεχνικού Περιοδικού Κασταλία δρ Στέλιος Αντωνιάδης  και ο συγγραφέας κ. Βαγγέλης Ηλιόπουλος.
Για το βιβλίο θα μιλήσει ο φιλόλογος-συγγραφέας και Πρόεδρος του Κυπριακού Συνδέσμου Παιδικού Νεανικού Βιβλίου, δρ Κώστας Κατσώνης.
Αποσπάσματα θα διαβάσουν η Κοινωνιολόγος και Θεατροπαιδαγωγός, κ. Ηρώ Ποταμούση και η μικρή Αλκυόνη Λουλουδιά Δραμουντάνη. 


Αντιφώνηση από τη συγγραφέα. Συντονισμός Στέλλα Μιχαήλ, φιλόλογος.

Σύντομο μουσικό πρόγραμμα από το Νεανικό Χορωδιακό Σύνολο Έμπνευσις υπό τη διεύθυνση της μαέστρου Έλενας Καντάρη.  

Την παρουσίαση πλαισιώνουν έργα παιδιών ηλικίας 5-15 ετών εμπνευσμένα από την ιστορία του βιβλίου σε επιμέλεια δρος Κώστα Πράπογλου.  

-------------------------------------------------------------
Η Δήμητρα Σωκράτους γεννήθηκε στην Πάφο. Είναι απόφοιτη του Τμήματος Επιστημών Αγωγής του Πανεπιστημίου Κύπρου με δευτερεύον πτυχίο στις Γαλλικές Σπουδές και Μεταπτυχιακό στο Θέατρο στην Εκπαίδευση (Πανεπιστήμιο Warwick). Είναι εκπαιδευτικός, εμψυχώτρια Θεατρικού Παιχνιδιού κι εκπαιδεύτρια ειρήνης κι ανθρωπίνων δικαιωμάτων. Γράφει παραμύθια, διηγήματα και ποίηση. Διακρίθηκε στους Δελφικούς Αγώνες Ποίησης της Πανελλήνιας Ένωσης Λογοτεχνών (2016). Της απονεμήθηκε το Βραβείο στον Διαγωνισμό Ποίησης στη μνήμη Ευγενίας Παλαιολόγου-Πετρώνδα για ανέκδοτη ποιητική συλλογή (Κυπριακός Σύνδεσμος Παιδικού Νεανικού Βιβλίου) κι έπαινος στον Ε΄ Πανελλήνιο Ποιητικό Διαγωνισμό Καισάριος Δαπόντες (2016). Έλαβε το Α΄ Βραβείο στον Διαγωνισμό Σύνθεσης Κυπριακού Τραγουδιού του Ρ.Ι.Κ. (Επλάνεψες με Μάνα μου, στιχουργός, 2008). Πέραν των αριστείων ακαδημαϊκής επίδοσης, έλαβε το Βραβείο Κοινωνικής Προσφοράς του Ροταριανού Ομίλου Λευκωσίας (Πανεπιστήμιο Κύπρου, 2005). Αποτελεί ενεργό μέλος κι εθελόντρια σε πολλούς κοινωνικοπολιτιστικούς οργανισμούς και ομάδες νεολαίας στην Κύπρο. Σύντομο βίντεο για την εθελοντική της δράση αναρτήθηκε στην επίσημη ευρωπαϊκή ιστοσελίδα για το Ευρωπαϊκό Έτος Εθελοντισμού 2011. Διετέλεσε Συντονίστρια του Εργαστηρίου Νεολαία και Πολιτισμός του ΠΑΦΟΣ 2017 Πολιτιστική Πρωτεύουσα της Ευρώπης όπως και συν-συντονίστρια του Κυπριακού Δικτύου Νεολαίας του Ευρωπαϊκού Πολιτιστικού Κοινοβουλίου. 

                                                              6  Δεκεμβρίου 2016
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

